NODYN ESBONIADOL
(Nid yw’r nodyn hwn yn rhan o’r Gorchymyn)
Mae’r Gorchymyn hwn yn diwygio Gorchymyn Cynllunio Gwlad a Thref (Gweithdrefn Rheoli Datblygu) (Cymru) 2012 (“y Gorchymyn”).
Mae erthygl 3 yn diwygio erthygl 2 o’r Gorchymyn (dehongli) drwy fewnosod diffiniadau o’r termau “cais deiliad tŷ” a “cais masnachol bach”.
Mae erthygl 4 yn mewnosod darpariaeth yn y Gorchymyn sydd â’r effaith o ddod â gweithrediadau mewnol o faint a disgrifiad penodol o fewn rheolaeth gynllunio.
Mae erthygl 5 yn diwygio erthygl 12 o’r Gorchymyn (cyhoeddusrwydd i geisiadau am ganiatâd cynllunio) drwy fewnosod darpariaeth sy’n sicrhau, pan fo’r awdurdod cynllunio lleol yn cynnal gwefan at ddiben rhoi cyhoeddusrwydd i geisiadau am ganiatâd cynllunio, bod gwybodaeth yn cael ei chyhoeddi i ddatgan bod y sylwadau a wneir yn ystod y cyfnod ymgeisio, os digwydd bod apêl yn ymwneud â chais deiliad tŷ neu gais masnachol bach, yn cael eu trosglwyddo i Weinidogion Cymru ac na fydd cyfle i wneud sylwadau pellach.
Mae erthygl 6 yn diwygio erthygl 14(4)(b) o’r Gorchymyn drwy estyn y cyfnod gofynnol y mae’n rhaid iddo fynd heibio cyn i benderfyniad gael ei wneud ar gais cynllunio o 14 diwrnod i 21 diwrnod.
Mae erthygl 7 yn mewnosod darpariaethau i’r Gorchymyn sy’n rhagnodi’r gofyniad ymgynghori a fydd yn peri’r ddyletswydd i ymateb i ymgynghoriad a osodir gan adran 54 o Ddeddf Cynllunio a Phrynu Gorfodol 2004.
Mae’r amserlen a ganiateir er mwyn darparu ymateb o sylwedd, yr wybodaeth y mae’n rhaid ei chynnwys yn yr ymateb a darpariaeth yn gosod dyletswydd i gyflwyno adroddiad ar gydymffurfiad â’r gofynion hefyd yn cael ei ragnodi yn erthygl 7.
Mae erthygl 8 yn diwygio erthygl 26 o’r Gorchymyn (apelau). Cyflwynir terfyn amser o ddeuddeg wythnos ar gyfer cyflwyno apêl deiliad tŷ neu apêl fasnachol fach a cheir gwared ar y terfyn amser o chwe mis ar gyfer cyflwyno apêl yn erbyn methiant i benderfynu ar gais am ganiatâd cynllunio. Yn ogystal, rhagnodir y ddogfennaeth y mae’n ofynnol ei chyflwyno gydag apêl deiliad tŷ neu apêl fasnachol fach a diffinnir y termau “apêl deiliad tŷ” ac “apêl fasnachol fach”.
Mae erthygl 9 yn mewnosod darpariaeth newydd i’r Gorchymyn sy’n rhagnodi cyfnod ychwanegol o bedair wythnos at ddibenion adran 78A o Ddeddf Cynllunio Gwlad a Thref 1990.
Mewnosodwyd adran 78A gan adran 50(1) o Ddeddf Cynllunio a Phrynu Gorfodol 2004. Mae’n darparu y caiff yr awdurdod cynllunio lleol benderfynu ar gais am ganiatâd cynllunio yn ystod y cyfnod ychwanegol er bod apêl wedi ei gwneud i Weinidogion Cymru.
Mae erthygl 10 yn diwygio’r diffiniad o gais am ganiatâd cynllunio y gellir ymdrin ag ef fel pe bai wedi ei benderfynu’n derfynol at ddibenion erthygl 29 (cofrestr o geisiadau a gorchmynion datblygu lleol) o’r Gorchymyn. Mae’r newidiadau hyn yn adlewyrchu’r newidiadau a wnaed i’r Gorchymyn sy’n diddymu’r terfyn amser ar gyfer cyflwyno apelau methiant i benderfynu.
Mae erthygl 11 yn gwneud diwygiadau i amrywiol hysbysiadau yn yr Atodlenni i’r Gorchymyn. Mae’r diwygiadau’n egluro, os digwydd bod apêl yn dilyn y weithdrefn hwylusach newydd, y bydd unrhyw sylwadau a wneir yn ystod y cyfnod ymgeisio yn cael eu trosglwyddo i Weinidogion Cymru ac na fydd cyfle i wneud unrhyw sylwadau pellach.
Mae erthygl 12 yn nodi’r darpariaethau trosiannol ac arbed.
Mae’r diwygiadau a wneir gan erthyglau 3, 5 ac 11 o’r Gorchymyn hwn a’r diwygiadau a wneir gan erthygl 8 sy’n ymwneud ag apelau deiliad tŷ ac apelau masnachol bach yn rhan o becyn o is-ddeddfwriaeth sy’n cyflwyno gweithdrefn sylwadau ysgrifenedig hwylusach ar gyfer apelau o’r fath.
Cyflwynir y weithdrefn sylwadau ysgrifenedig hwylusach ar gyfer apelau deiliad tŷ ac apelau masnachol bach gan Reoliadau Cynllunio Gwlad a Thref (Atgyfeiriadau ac Apelau) (Gweithdrefn Sylwadau Ysgrifenedig) (Cymru) 2015.
Mae diwygiadau tebyg i’r rhai yn erthyglau 8 a 9 sy’n cael gwared ar y terfyn amser ar gyfer cyflwyno apelau yn erbyn methiant i benderfynu ar geisiadau ac sy’n rhagnodi’r cyfnod ychwanegol o bedair wythnos at ddibenion adran 20A o Ddeddf Cynllunio (Adeiladau Rhestredig ac Ardaloedd Cadwraeth) 1990 yn cael eu gwneud i Reoliadau Cynllunio (Adeiladau Rhestredig ac Ardaloedd Cadwraeth) (Cymru) 2012.
Mae’r Asesiad Effaith Rheoleiddiol sy’n gymwys i’r Gorchymyn hwn ar gael gan Lywodraeth Cymru yn: Parc Cathays, Caerdydd, CF10 3NQ ac ar wefan Llywodraeth Cymru: www.cymru.gov.uk.